Diari Oficial de la Generalitat Valenciana


Sumari del DOGV 4341, del 23-09-2002 (2002/9689)

ACORD de 22 de juliol de 2002, de la Comissió Territorial d'Urbanisme de Castelló, relatiu a la modificació núm.28 sobre creació de nou vial en sòl industrial 4.B i modificació d'amplària de vial en zona 4.A del municipi de l'Alcora.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4341

Data del DOGV
:   23-09-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/9689


Data del document
:   22-07-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Alcora, l'
    * pla d'urbanisme

ACORD de 22 de juliol de 2002, de la Comissió Territorial d'Urbanisme de Castelló, relatiu a la modificació núm.28 sobre creació de nou vial en sòl industrial 4.B i modificació d'amplària de vial en zona 4.A del municipi de l'Alcora. [2002/9689]
  
Vist l'expedient relatiu a la modificació núm.28 sobre creació de nou vial en sòl industrial 4.B i modificació d'amplària de vial en zona 4.A del municipi de l'Alcora, i de conformitat amb els següents,
  
Antecedents
  
Primer
  
El ple de l'Ajuntament, en la sessió celebrada el 25 de setembre de 2001, va acordar sotmetre a exposició pública la modificació núm. 28 del Pla General, mitjançant edictes inserits en el periòdic Mediterráneo, de 16 d'octubre de 2001, i en el DOGV núm. 4.116, de 29 d'octubre de 2001. Durant el període d'exposició pública es va produir una al·legació i en data 8 de gener de 2002 el ple de l'ajuntament va resoldre aprovar provisionalment el projecte de modificació núm. 28 del seu pla general.
  
Segon
  
La documentació aportada consistix en memòria informativa, memòria justificativa, plànols d'informació i plànols d'ordenació de la modificació proposada, relatius a la creació de nou vial en sòl industrial 4.B i modificació de l'amplària del vial en zona 4.A.
  
Tercer
  
L'objecte de la modificació és la creació d'un nou vial de 6 m que ocupa el traçat d'un antic camí de manera que 1.524 m² de sòl d'ús industrial tipus 4B passen a ser sòl de destí dotacional públic viari i d'altra banda, 580 m² de vial s'eliminen ja que es reduïx l'amplària d'un vial traçat en el pla general, que de 16 m passa a tenir 12 m, en un àmbit pròxim qualificat com a industrial 4 A.
  
En la memòria justificativa s'indica que amb la introducció com a vial del camí existent, es possibilitarà una millor connexió de la zona industrial amb la nova via de servici l'Alcora-Moró.
  
D'altra banda, la reducció de l'amplària del vial es justifica atés que en la seua façana est té edificacions consolidades, i en la seua façada oest té una diferència de cota de 10 m, per la qual cosa seria inviable el desenvolupament de la seua secció total.
  
Fonaments de dret
  
Primer
  
La tramitació de la modificació ha sigut correcta, de conformitat amb el que establixen els articles 38 i següents de la llei 6/1994, de 15 de novembre, Reguladora de l'Activitat Urbanística (en avant LRAU).
  
Segon
  
La documentació està completa, als efectes del compliment del que establix l'article 27 de la LRAU.
  
Tercer
  
La modificació que s'examina suposa la introducció d'alteracions en l'ordenació detallada del sòl urbà del pla general de l'Alcora, en aspectes que no afecten ni condicionen les xàrcies d'infraestructures supramunicipals, sense que es produïsca minva de sòl reservat a dotacions públiques ni cap augment d'aprofitament lucratiu privat.
  
En este sentit, tal com reiteradament ha establit la jurisprudència, la determinació concreta de l'ordenació detallada dins del sòl urbà, s'emmarca clarament dins de la discrecionalitat del planejament urbanístic, i en estos casos l'administració té àmplia llibertat per a elegir la forma en què el territori ha de quedar ordenat.
  
Així mateix, són les citades matèries determinacions urbanístiques que tracen, junt amb altres, el model físic d'una convivència purament local, sense incidència en interessos supralocals, per la qual cosa, quan d'estes determinacions es tracte, aquella discrecionalitat ha de ser realitzada per l'Ajuntament, des de la representació que li conferix la seua legitimació democràtica.
  
La LRAU arreplega clarament esta línia jurisprudencial. Així, l'article 40 d'esta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, establix que li està vedat a la resolució autonòmica d'aprovació qüestionar la interpretació de tal interés formulada pel municipi. Com s'indica en el preàmbul de la LRAU, esta llei atribuïx a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les decisions d'índole formal que se li plantegen. Cal únicament, en supòsits com el que ens ocupa, un control autonòmic de legalitat, ja que, com assenyala l'article 40.1, últim paràgraf, de la LRAU, ?la Generalitat no podrà aprovar definitivament els plans que incórreguen en infracció d'una disposició legal estatal o autonòmica?.
  
Quart
  
Els canvis que s'introduïxen, fonamentats en criteris de racionalitat, es plantegen en determinacions sobre les quals res cal objectar en respecte de l'autonomia municipal, i es verifica que la modificació no suposa augments en l'edificabilitat que el planejament general inicialment conferix als àmbits sobre els quals s'aplica, i es dóna, per tant, el compliment del que assenyalen els articles 55.3 de la LRAU i 17 de l'annex al Decret 201/1998, de 15 de desembre, del Govern Valencià, pel qual s'aprova el Reglament de Planejament de la Comunitat Valenciana.
  
Així les coses, i des de l'exercici autonòmic derivat de l'aplicació de l'article 40 i següents de la LRAU, no s'aprecia cap obstacle que puga qüestionar l'aprovació definitiva del document.
  
Cinqué
  
De conformitat amb el que establixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a previ dictamen de la Comissió Territorial d'Urbanisme que en el cas de municipis de menys de 50.000 habitants, com és el cas de l'Alcora, tindrà directament efectes de resolució executòria.
  
En virtut de tot el que antecedix, la Comissió Territorial d'Urbanisme de Castelló acorda aprovar definitivament la modificació puntual núm. 28 del pla general de l'Alcora en la creació de nou vial en sòl industrial 4.B i modificació de l'amplària d'un vial en zona 4.A del sòl urbà industrial.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.
  
Castelló, 22 de juliol de 2002.- El secretari de la Comissió Territorial d'Urbanisme: Fernando Renau Faubell.